text: [{"text_idx": "#000003", "text": "Zahid undur pun tak jadi apa, Tajuddin kata Umno perlu perbetul hala tuju"}, {"text_idx": "#000004", "text": "Tajuddin Abdul Rahman berkata gesaan supaya Zahid Hamidi berundur sebagai presiden Umno tidak semestinya menjadikan parti itu pulih secara automatik."}, {"text_idx": "#000006", "text": "Digantung keahliannya selama enam tahun bermula Oktober tahun lalu, bekas Ahli Parlimen Pasir Salak itu berkata, Umno kini diibaratkan seperti \u201cseorang pesakit menghidap pelbagai penyakit kronik yang memerlukan pemerhatian doktor pakar\u201d."}, {"text_idx": "#000008", "text": "\u201cMasalah Zahid ini satu bab sahaja. Kalau Zahid tiada, ingat Umno automatik boleh pulih? Tetapi tidak juga bermakna beliau tak (sepatutnya) bertanggungjawab (terhadap prestasi buruk Umno)...beliau harus bertanggungjawab,\u201d katanya kepada FMT."}, {"text_idx": "#000009", "text": "Desakan supaya Zahid bertanggungjawab dan meletak jawatan semakin kedengaran susulan prestasi buruk Umno pada PRN Sabtu lalu, menyaksikannya hanya menang 19 daripada 108 kerusi ditandingi iaitu 14 di Negeri Sembilan, masing-masing dua di Selangor serta Pulau Pinang dan satu di Kelantan."}, {"text_idx": "#000011", "text": "Pada PRU15, Umno bawah pimpinan Zahid juga kalah teruk apabila hanya mampu menang 26 kerusi Parlimen."}, {"text_idx": "#000012", "text": "Tajuddin yang digantung kerana kritikan terbukanya terhadap Zahid berkata, Umno harus kembali ke landasan perjuangannya iaitu mengangkat kedudukan orang Melayu dari segi ekonomi, pendidikan dan pembangunan."}, {"text_idx": "#000013", "text": "\u201cOrang Melayu hendak tengok itu,\u201d kata Tajuddin, antara sosok kontroversi dalam Umno dan kerajaan kerana kelantangannya bersuara dalam sesuatu isu."}, {"text_idx": "#000014", "text": "Mengulas sama ada kerjasama dengan Pakatan Harapan (PH) terutama DAP memberi kesan kepada hala tuju Umno, Tajuddin berpandangan terdapat pemimpin Umno yang mengutamakan kepentingan individu melebihi segalanya menerusi gabungan berusia lapan bulan itu."}, {"text_idx": "#000015", "text": "\u201cMaknanya bila bekerjasama dengan DAP, dengan orang itu orang ini yang dipentingkan...perjuangan Umno itu sendiri tak lagi penting, agenda perjuangan orang Melayu tak lagi penting,\u201d katanya."}, {"text_idx": "#000016", "text": "Dalam perkembangan lain, Tajuddin berkata beliau akan menganjurkan perhimpunan \u201cMelayu Bangkit\u201d di Pasir Salak pada malam 30 Ogos ini, terbuka kepada semua pemimpin dan parti yang simpati dengan perjuangan politik Melayu."}, {"text_idx": "#000017", "text": "\u201cKita jemput semua, Tun (Dr Mahathir Mohamad) hendak datang pun boleh,\u201d katanya."}, {"text_idx": "#000018", "text": "Lima tahun lalu, Tajuddin pernah menggerakkan inisiatif sama disokong PAS dan Umno ketika itu sehingga membawa kepada penubuhan Muafakat Nasional (MN) yang bagaimanapun berkubur menjelang PRU15 apabila kedua-duanya membawa haluan masing-masing."}, {"text_idx": "#000019", "text": "PAS yang bergabung dengan Bersatu bawah Perikatan Nasional (PN) menang 74 kerusi menerusi \u201cgelombang hijau\u201d manakala Umno bawah Barisan Nasional (BN) bergerak solo, menyaksikannya hanya menang 30 kerusi."}]